News Update: หัวเราะทีหลังดังกว่า วอร์เรน บัฟเฟตต์ แซงเคธี่ วูดส์ ผลตอบแทน Berkshire ชนะ ARKK แล้ว 4% - FINNOMENA
ผลตอบแทนของ Berkshire Hathaway แซงหน้ากองทุน ARKK แล้ว 4% สะท้อนการเปลี่ยนผ่านจากหุ้นเทคโนโลยีราคาแพงกลับมาสู่การถือครองสินทรัพย์ที่ปลอดภัยและคาดการณ์ได้
31 ม.ค. 2565

ผลตอบแทนของ Berkshire Hathaway แซงหน้ากองทุน ARKK แล้ว 4% สะท้อนการเปลี่ยนผ่านจากหุ้นเทคโนโลยีราคาแพงกลับมาสู่การถือครองสินทรัพย์ที่ปลอดภัยและคาดการณ์ได้
ตั้งแต่ต้นปี 2020 ราคาหุ้น Berkshire Hathaway ของ Warren Buffett พุ่งขึ้นมาแล้ว 35% เทียบกับผลตอบแทนกองทุน ARKK ของ Cathie Wood ที่ 31% ซึ่งนี่เป็นการพลิกกลับอย่างน่าทึ่ง เพราะในเดือน ก.พ. ปี 2021 ARKK สามารถสร้างผลตอบแทบสูงสุดได้ถึงกว่า 200% ขณะที่ Berkshire ราคาปรับตัวขึ้นไม่ถึง 20% เท่านั้น
แรงเทขายอย่างหนักในหุ้นเทคโนโลยี ทำให้กองทุนเรือธงของ Cathie Wood ที่ก่อนหน้านี้สร้างผลตอบแทนมากกว่า 3 เท่าในปี 2020 ร่วงลงมาถึง 32% ในปีนี้ ขณะที่หุ้น Berkshire พุ่งขึ้นแล้ว 2% หลังแนวโน้มอัตราดอกเบี้ยที่สูงขึ้นกระตุ้นให้นักลงทุนหันมาเดิมพันในสินทรัพย์ที่ปลอดภัยมากขึ้น
อย่างที่รู้กันว่า Warren Buffett และ Cathie Wood มีมุมมองการลงทุนที่ต่างกันสุดขั้ว โดย Cathie Wood เลือกลงทุนในบริษัทเทคโนโลยีที่คาดว่าจะพลิกโฉมหน้านวัตกรรมในอนาคต ซึ่งมักจะเป็นบริษัทที่ยังไม่มีกำไร เช่น Coinbase แพลตฟอร์มซื้อขายสกุลเงินดิจิทัล หรือ Intellia Therapeutics ผู้พัฒนาวิธีการแก้ไขยีนด้วยเทคโนโลยีชีวภาพ
ขณะที่ Berkshire Hathaway เป็นเจ้าของธุรกิจจำนวนมากในอุตสาหกรรมที่มีความมั่นคง อย่างประกันภัยและสาธารณูปโภค โดยถือหุ้นมูลค่าหลายพันล้านเหรียญในบริษัทที่ประสบความสำเร็จแล้ว และยังลงทุนในบริษัทการเงินชั้นนำหลายแห่งที่เริ่มต้นปี 2022 ด้วยผลตอบแทนที่เป็นบวก เช่น Bank of America, American Express และ US Bancorp
นอกจากนี้ Berkshire Hathaway ยังได้รับประโยชน์จากจากสินทรัพย์ที่ถือครองสูงสุดเป็นอันดับที่ 12 อย่างหุ้น Chevron ยักษ์ใหญ่ด้านน้ำมัน ที่ปรับตัวขึ้นมาแล้ว10% ในปีนี้ และเป็นบริษัทที่มีผลการดำเนินงานดีที่สุดในดัชนี Dow Jones รวมถึงกำไรมหาศาลจากการลงทุนจำนวนมากในหุ้น Apple ซึ่งมีมูลค่าเพิ่มขึ้นกว่า 3 เท่าในช่วงไม่กี่ปีที่ผ่านมา
สิ่งที่เห็นตอนนี้คือ กลยุทธ์การลงทุนของ Warren Buffett ที่มีความเสี่ยงและความผันผวนน้อยกว่านั้น กลับสามารถสร้างผลตอบแทนได้มากกว่ากลยุทธ์การลงทุนของ Cathie Wood
อ้างอิง: https://edition.cnn.com/2022/01/30/investing/stocks-week-ahead/index.html 
https://markets.businessinsider.com/news/stocks/warren-buffett-berkshire-hathaway-cathie-wood-ark-innovation-tech-stocks-2022-1
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ARKK
Berkshire Hathaway
Cathie Wood
News Update
Warren Buffett
วอร์เรน บัฟเฟตต์
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA